Hrvoje Matković

**Hrvoje Matković** (Šibenik, 12. listopada 1923. - Zagreb, 26. kolovoza 2010.), bio je hrvatski povjesničar.

## Biografija
Hrvoje Matković rodio se u Šibeniku 1923. godine. Osnovnu školu i gimnaziju završio je u Šibeniku. Diplomirao je povijest 1947. i doktorirao 1971. godine na Filozofskom fakultetu Sveučilišta u Zagrebu s temom *Svetozar Pribićević i Samostalna demokratska stranka do šestojanuarske diktature*.

Radio je na gimnaziji u Ogulinu (1948.), učiteljskoj školi u Petrinji (1948.-1954.), XIII. gimnaziji u Zagrebu (1954.-1956.), Povijesnom muzeju Hrvatske (1956.-1967.), Zavodu za prosvjetno-pedagošku djelatnost Hrvatske (1967.-1972.) i Fakultetu političkih znanosti (1972.-1990.).

Nakon umirovljenja honorarno je predavao na Fakultetu kriminalističkih znanosti (od 1990.) i Hrvatskim studijima (od 1995.). Bio je glavni urednik *[[Časopis za suvremenu povijest|Časopisa za suvremenu povijest]]*.

Hrvoje Matković dao je doprinos metodici nastave povijesti kao urednik, autor udžbeničke literature i prosvjetni savjetnik. Sudjelovao je u opremanju školskih programa novim, audio-vizualnim didaktičkim materijalima i udžbenicima. Bio je urednikom metodičkoga časopisa *Nastava povijesti* (1971.-1992).

Bavio se hrvatskom političkom poviješću s težištem na problematici 20. stoljeća o čemu je objavio brojne stručne i znanstvene radove u brojnim hrvatskim časopisima. 
Obrađivao je političku djelatnost Stjepana Radića te istarskoga nacionalnog borca Matka Laginje. Za Enciklopediju JLZ obradio je niz hrvatskih političkih osoba.

Umro je u Zagrebu 26. kolovoza 2010. godine i sahranjen je na Mirogoju.

## Djela
* *Hasan-paša pod Siskom*, Školska knjiga, Edicija "Prošlost moje zemlje", Zagreb, 1962. (2. izd. * Sisačka bitka 1593.*, Aura, Biblioteka "Štiglic", knj. 5, Sisak, 2002., ilustr. Alem Biočić)
* *Svetozar Pribićević i Samostalna demokratska stranka do šestojanuarske diktature*, Sveučilište - Institut za hrvatsku povijest ; Izdavački servis "Liber", Zagreb, 1972.
* *Suvremena politička povijest Hrvatske*, Zagreb, 1993. (2. izd. 1995., 3. izd. 1999.) 
* *Povijest nezavisne države Hrvatske*, Zagreb: Naklada P.I.P. Pavičić, Zagreb, 1994. (2. dopunjeno izd. 2002.) 
* *Svetozar Pribićević, ideolog - stranački vođa - emigrant*, Zagreb, 1995. 
* *Šibenska županija, priručnik za zavičajnu nastavu*, Zagreb, 1995. 
* *Povijest Jugoslavije 1918.-1991. - hrvatski pogled*, Zagreb, 1998.
* *Povijest Hrvatske seljačke stranke*, Naklada P.I.P. Pavičić, Zagreb, 1999.
* *Mala ilustrirana hrvatska povijest*, Zagreb, 2001. (suautor i crteži Drago Trumbetaš)
* *Povijest Jugoslavije 1918.-1991.-2003.*, Naklada P.I.P. Pavičić, Zagreb, 2003.
* *Studije iz novije hrvatske povijesti*, Golden marketing – Tehnička knjiga, Zagreb, 2004.
* *Na vrelima hrvatske povijesti*, Golden marketing – Tehnička knjiga, Zagreb, 2006.
* *Designirani hrvatski kralj Tomislav II., vojvoda od Spoleta: Povijest hrvatsko-talijanskih odnosa u prvoj polovici XX. st.*, Naklada P.I.P. Pavičić, Zagreb, 2007.
* *Između Mačeka i Pavelića. Politički portret Davida Sinčića*, Naklada P.I.P. Pavičić, Zagreb, 2010.

## Nagrade
* Za sveukupni rad na udžbeničkoj literaturi i unaprjeđenju nastave povijesti dobio je nagradu *"Davorin Trstenjak"*.

## Povezano
* Povijest Nezavisne Države Hrvatske (Matković). Članak o njegovoj knjizi toga naslova.

## Izvori

## Vanjske veze
* In memoriam – Hrvoje Matković, Tomislav Markus, Vladimir Štokalo . Članak Damira Agičića na historiografija.hr
* Miškulin, Ivica, *Prof. dr. Hrvoje Matković (1923.–2010.)* // *[[Časopis za suvremenu povijest|ČSP]]*, br. 2. (2010.), str. 518.-522.